b"\n_START_ARTICLE_\nKarl Silberbauer\n_START_SECTION_\nLiv og virke\n_START_PARAGRAPH_\nHan tjenestegjorde f\xc3\xb8rst i den \xc3\xb8sterrikske h\xc3\xa6ren, og ble ansatt i politiet i 1935. I 1939 ble han tilknyttet Gestapo og flyttet til Nederland. I 1943 ble han overf\xc3\xb8rt til sikkerhetspolitiet i Haag. Silberbauer arresterte 4. august 1944 sammen med to nederlandske politimenn Anne Frank og hennes familie._NEWLINE_I april 1945 vendte Silberbauer tilbake til Wien, der han satt i fgengsel i 14 m\xc3\xa5neder. I 1954 ble han igjen opptatt i politiet i Wien, og arbeidet der frem til han gikk av med pensjon.\n_START_SECTION_\nArrestasjonen av Anne Frank\n_START_PARAGRAPH_\nI 1958 ble Simon Wiesenthal oppfordret til \xc3\xa5 bevise at Anne Frank hadde eksistert ved \xc3\xa5 finne mannen som arresterte henne. Wiesenthal fant frem til Silberbauer i 1963, og Silberbauer lot seg intervjue av pressen. Hans uttalelser bekreftet det Otto Frank hadde fortalt._NEWLINE_Han hadde en sv\xc3\xa6rt levende erindring av arrestasjonen. Spesielt husket han Otto og Anne Frank. Da han spurte Otto Frank hvor lenge de hadde gjemt seg svarte Frank \xc2\xabto \xc3\xa5r og en m\xc3\xa5ned\xc2\xbb. Silberbauer var skeptisk inntil Otto stilte Anne Frank inntil merkene p\xc3\xa5 veggen som viste hennes h\xc3\xb8yde siden de hadde flyttet inn i annekset. Silberbauer sa at hun \xc2\xabs\xc3\xa5 ut som p\xc3\xa5 bildene i b\xc3\xb8kene, men litt eldre, og vakrere\xc2\xbb. \xc2\xab'De har en skj\xc3\xb8nn datter' sa jeg til hr. Frank\xc2\xbb._NEWLINE_Silberbauer hadde ikke f\xc3\xa5tt vite av sin overordnede hvem som hadde angitt familien Frank, bare at tipset om en j\xc3\xb8disk familie kom fra en \xc2\xabp\xc3\xa5litelig\xc2\xbb nederlandsk kilde._NEWLINE_Hans tidligere overordnede var i 1963 forlengst d\xc3\xb8d. Myndighetene fant ikke bevis for at Silberbauer selv hadde gjort noe galt, og Otto Frank la ingen skyld p\xc3\xa5 ham, men understreket at han hadde bare handlet etter ordrer og opptr\xc3\xa5dt korrekt og uten grusomhet under arrestasjonen."